बम धमाकों के बाद सुरक्षा के मद्देनजर लिया फैसला; आपत्तिजनक सामान पर भी रहेगी नजर
गोल्डन टेंपल के आसपास विरासती मार्ग व गलियारा में हुए बम धमाकों के बाद अब शिरोमणि गुरुद्वारा प्रबंधक कमेटी (SGPC) ने सभी मुख्य द्वार पर स्कैनर लगाने की प्लानिंग की है।  Golden Temple Bomb Blast Update; SGPC Install Scanners | Security SGPC Task Force
अमृतसर स्थित गोल्डन टेंपल के आसपास विरासती मार्ग व गलियारा में हुए बम धमाकों के बाद अब शिरोमणि गुरुद्वारा प्रबंधक कमेटी (SGPC) ने सभी मुख्य द्वार पर स्कैनर लगाने की प्लानिंग की है। इसके तहत घंटाघर द्वार पर स्कैन मशीन का ट्रायल लिया जा रहा है। घंटाघर से दाखिल होने वाले हर व्यक्ति के सामान की मशीन से जांच की जाएगी।
SGPC के अनुसार बीते दिनों हुए बम धमाकों के बाद सुरक्षा प्रबंध पक्के करने के मकसद से यह कदम उठाया गया है। इन स्कैन मशीनों से श्रद्धालुओं द्वारा साथ लाए जा रहे सामान की चेकिंग की जाएगी। इस दौरान कुछ भी आपत्तिजनक पाए जाने पर सामान लाने वाले व्यक्ति को अंदर जाने से रोका जा सकता है।
सुरक्षा के लिए भी तैयार स्कैन मशीन
एडिशनल मैनेजर दरबार साहिब निशान सिंह ने बताया कि यह स्कैन मशीन सुरक्षा के मद्देनजर भी काफी फायदेमंद है। इस मशीन में स्कैन के समय बैग में रखी छोटी से छोटी चीज भी स्क्रीन पर दिख जाती है। इसके साथ ही बैग में क्या है, उसका ब्यौरा भी स्क्रीन पर डिस्प्ले हो जाता है।
स्कैन मशीन पर लगे हैं कैमरे
निशान सिंह ने बताया कि इस स्कैन मशीन के दोनों तरफ कैमरे लगे हुए हैं। बैग रखने वाले और बैग ले जाने वाले व्यक्ति की तस्वीर इस मशीन में स्टोर हो जाती है। मशीन में 10 लाख तस्वीरें स्टोर करने की कैपेसिटी है। किस व्यक्ति ने किस समय सामान रखा व किस समय किसने सामान उठाया, उसका पूरा ब्योरा इस मशीन में स्टोर हो जाता है।
सराय में रुके हुए थे बम धमाके करने वाले
गौरतलब है कि गोल्डन टेंपल के आसपास बम धमाके करने वालों को SGPC टास्क फोर्स व CCTV सर्विलांस टीम ने ही पकड़ा था। बम धमाके करने वाले गोल्डन टेंपल की श्री गुरु रामदास जी सराय में ही रुके हुए थे और वहीं बम भी तैयार किए गए।
जिसके बाद ही SGPC ने ऐसे प्रबंध करने का फैसला किया था, जिसमें सभी आने वाले श्रद्धालुओं के सामान की चेकिंग की जा सके।